Összefoglalás a 9. tanulmányról
Jeremiás próféta igája

„Mondja vala pedig mindeneknek: Ha valaki én utánam akar jőni, tagadja meg magát, és vegye fel az ő keresztjét minden nap, és kövessen engem.” (Luk. 9,23) 
Isten prófétái nem csak szavakkal prédikáltak, hanem életük példájával is. A prófétai szolgálat a világtól való elkülönülésből adódóan kétség kívül együtt jár egyfajta lelki magányossággal. Jeremiás próféta élete is magányos volt, ami még tovább fokozódott azzal, hogy nem házasodhatott meg, ne lehettek gyermekei, mert Jeruzsálem lakosaira keserves halállal halál várt. Az Úr az adott helyzetben ettől meg akarta óvni prófétáját. Ezzel szemben Hóseásnak korábban azt parancsolta, hogy vegyen magának parázna feleséget és gyermekeket, hogy életében nyilvánvaló legyen az a lelki fájdalom, amit Isten az ő népe hűtlenség miatt érzett. Jeremiás család nélküli szolgálata viszont folyamatos figyelmeztetésként hatott kortársaira. A Sedékiásnál összegyűlt szomszédos királya, katonai lázadást tervezgettek Nabukodonozor ellen, amikor az Úr elküldte hozzájuk Jeremiást, nyakában egy igával. Ez az iga az Istentől jövő büntetés elhordozásának eszközét szimbolizálta, a királyoknak pedig az elnyomást és a leigázást jelentette.

Isten a Teremtő és a Mindenható ezen a Földön, még a katasztrófák idején, a káosznak tűnő helyzetben is, amikor egy pogány nemzet uralkodik és leigáz másokat. Jeremiás igája a hozzá fűzött üzenettel megdöbbenést keltett. Hanániás ekkor az Úr nevében összetörte a Jeremiás által készített igát, és kijelentette, hogy két éven belül visszakerülnek az Úr házának edényei és a foglyok. Jeremiás ezzel szemben hetven évnyi fogságról szólt és pusztulásról a bűncselekmények büntetéseként. Jeremiás azt is megmondta, hogy Hanániás még abban az évben meghal, de hiába következett be minden Jeremiás szava szerint, a nép és vezetői mégis a hamis prófétának hittek, még annak halála után is. Isten népének életében mindig voltak igaz és hamis próféták, ahogy sajnos vannak ma is. Meg lehet különböztetni őket arról, hogy amit mondanak az beteljesedik-e, életük és szavaik összhangban vannak-e a Szentírás kijelentéseivel, hogyan nyilatkoznak Jézus Krisztusról. Mivel a népek és vezetőik továbbra sem voltak hajlandók engedelmesen a fából készült igába hajtani nyakukat, így sajnos a vasiga került elő, ami sokak számára a végleges pusztulást jelentette.

Milyen szomorú dolog megfigyelni, hogy az emberek szeretnek hazugságokban hinni. Ahogy Júda vesztét okozta a Hanániás hazugsága, úgy fognak sokan elpusztulni a hamis prófétákkal együtt a vég idején. Arra fognak hivatkozni, hogy Isten nevében prófétáltak és cselekedtek sok hatalmas dolgot, Jézus mégis, mint gonosztevőket utasítja majd el, mert sohasem ismerte őket, mert sohasem jöttek hozzá se bűnbánattal, sem erőért, se napi gondjaikkal, se örömeikkel. A nagy küzdelem egy olyan harc, amely milliók szívéért folyik, és a mi ellenségünk, az ördög a megtévesztésnek minden eszközével küzd, végül pedig a világosság angyalának álruhájában jelenik meg, hogy elhitesse, ha lehet a választottakat is. Vigyázzunk testvérek magunkra is, egymásra is, és az Úr, a mi Jó Pásztorunk őrizzen meg a tévelygéstől minket! Fogadjuk be az igazság szeretetét a mi üdvösségünkre, és fogadjuk el Jézus gyönyörűséges igáját, a szeretetet, amit egyedül Ő kínál, kegyelemből! Ámen!

